《詶程工部先贞》
明代·顾炎武

绵上耕山日，青门灌圃时。怀人初有叹，裂素便成辞。

一雁陵秋初，双鱼入水迟。任城楼突兀，大野泽参差。

物象今来异，天心此际疑。风沙春气乱，彗孛夜芒垂。

见魃当郊舞，闻人叫庙嘻。频翻坤轴动，乍斗日轮亏。

水竭愁鱼鳖，山空困鹿麋。伤心犹赋敛，举目尽流离。

旅计真无奈，朋欢可更追。秋吟詶鲍照，日饮对袁丝。

蛬急当轩响，花繁绕砌枝。朱弦弥唱古，白雪每誇奇。

剑术人谁学，琴心尔共知。三年嗟契初，只羽倦差池。

尚愧劬劳忆，还添老大悲。几窥尼父室，独近董生帷。

器忝南金许，文承绣段诒。清风来彩笔，疏韵落芳卮。

西蜀元方草，东周梦未衰。会须陪燕笑，重和邺中诗。

作者简介：顾炎武（1613.7.15-1682.2.15），汉族，明朝南直隶苏州府昆山（今江苏省昆山市）千灯镇人，本名绛，乳名藩汉，别名继坤、圭年，字忠清、宁人，亦自署蒋山佣；南都败后，因为仰慕文天祥学生王炎午的为人，改名炎武。因故居旁有亭林湖，学者尊为亭林先生。明末清初的杰出的思想家、经学家、史地学家和音韵学家，与黄宗羲、王夫之并称为明末清初“三大儒”。其主要作品有《日知录》、《天下郡国利病书》、《肇域志》、《音学五书》、《韵补正》、《古音表》、《诗本音》、《唐韵正》、《音论》、《金石文字记》、《亭林诗文集》等。